Det bliver i fremtiden nemmere at få et hotelværelse for turister, der besøger den østjyske hovedstad.

Aarhus står foran et hotelboom, hvor antallet af hotelværelser vokser med næsten en tredjedel.

Den store vækst skyldes det nye lavprishotel, der åbner i midtbyen til foråret med 300 værelser og et stort kongreshotel på Aarhus Ø, der begynder at skyde op næste år.

De nye hotel-projekter vil give byen 700 til 800 flere værelser oven i de nuværende omkring 2.500.

Det er en voldsom stigning, mener direktør i VisitAarhus Peer Kristensen.

Turistdirektøren hæfter sig ved, at erfaringen fra tidligere hotelbyggerier viser, at der kommer flere turister til byen.

- Man har ikke bare bygget nye hoteller og taget gæsterne fra de andre. Der er faktisk blevet tilført nye gæster, og det håber vi også bliver tilfældet med de nye hoteller, der er på tegnebrædtet.

Læs også : Hygge lokker flere turister til Danmark

Til foråret åbner Wakeup Aarhus i midtbyen med over 300 værelser til lave priser. Netop den profil er god for byen, mener Peer Kristensen.

- Når man har billige overnatninger, er der endnu flere, der har råd til at tage på ferie. Så det er en gevinst for Aarhus at få lavpris-hoteller til byen, siger han.